**Sub semnul interzis**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E șase dimineața și prin vis

Culeg un pas, o umbră de tăciune,

Un licurici albastru fără nume

Și somnoros aplaud, vrând un bis.

Îmi spui că-i frig, că ești desculță-n pat

Și simți pe glezne degete străine...

Eu sunt... ți-ador piciorul gol, știi bine

Că te doresc un film developat.

E nouă seara și-ți sărut un gând,

Nici nu mai știu de am prioritate

Sub semnul interzis, de castitate

N-am suferit și nici n-am stat la rând

Să trag o pipă, să alerg hoinar

Când luna-și spală fața în reflux...

E talpa ta sau un botic de lux?

Cu tine noaptea-i un fantastic dar.

Din volumul Recurs pentru iubire -

Editura Rovimed Publishers Bacău - 2013